RESOLUCIÓN do 22 de decembro de 2008 pola que se convoca un curso de dispensa dun grao na titulación exixida para o persoal que poida estar encadrado nos corpos de policía local, ou desempeñando funcións como auxiliares de policía, interinos ou vixilantes municipais dos concellos galegos.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 30/12/2008

Dentro das actividades que a Academia Galega de Seguridade Pública ten previsto desenvolver para o ano 2009, conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a celebración dun curso de dispensa dun grao na titulación exixida para o persoal que poida estar encadrado nos corpos de policía local, ou desempeñando funcións como auxiliares de policía, interinos ou vixilantes municipais dos concellos galegos, segundo o previsto na Lei 4/2007, do 20 de abril, de coordinación de policías locais, que deberá desenvolverse conforme ás seguintes condicións:
1. De acordo co previsto no punto 3 da disposición transitoria terceira do Decreto 243/2008, do 16 de outubro, e tamén co disposto no punto 1 da disposición transitoria cuarta do mesmo decreto, este curso será o último dos tres de dispensa da titulación de bacharel previstos, xa que no pasado ano se desenvolveron os dous primeiros cursos.
2. Obxectivos: o obxectivo é dobre, segundo o previsto na Lei 4/2007, nas súas disposicións adicional segunda e transitoria primeira punto segundo, como tamén nas disposicións transitorias terceira e cuarta do Decreto 243/2008, facilitar por unha banda a integración dos vixilantes e auxiliares de policía e interinos nos corpos de policía local, e por outra a integración do persoal funcionario dos corpos de policía local que careza da titulación correspondente, e tamén para os efectos da promoción interna nalgúns casos.
3. Destinatarios: o curso vai dirixido a todos aqueles vixilantes, auxiliares de policía e interinos que se atopen na situación prevista na disposición adicional segunda da Lei 4/2007, do 20 de abril, de coordinación das policías locais de Galicia, é dicir, que cumpran os requisitos para optar pola súa integración nos corpos policiais respectivos ou nos que se creen, pero carezan da titulación requirida para iso, de acordo co previsto na disposición transitoria terceira do Decreto 243/2008, do 16 de outubro, de desenvolvemento da Lei 4/2007.
Tamén vai dirixido aos membros da escala básica dos corpos de policía local que carezan da titulación precisa para a súa clasificación e integración no novo grupo no que a Lei 4/2007 os reclasifica, mesmo para a promoción interna á categoría de oficial desde a de policía, tal e como se recolle no punto segundo da disposición transitoria primeira da Lei 4/2007 e no punto 1º da disposición transitoria cuarta do Decreto 243/2008, do 16 de outubro, de desenvolvemento da Lei 4/2007.
4. Requisito de titulación dos destinatarios: os solicitantes deberán estar en posesión do título de bacharel elemental, graduado escolar, graduado en ESO, ou título equivalente, do que deberán achegar copia compulsada xunto coa solicitude de admisión no curso. Noutro caso non serán admitidos nel.
5. Inscrición: a inscrición dos participantes no curso terá un custo de 250 euros. A preinscrición debera efectuala cada alumno antes do 14 de xaneiro de 2009 para efectuar a correspondente reserva de praza. O día 15 de xaneiro farase pública a lista de admitidos, debendo estes confirmar a súa inscrición definitiva mediante o pagamento da taxa prevista para este curso, ingresando, antes das 14.00 horas do día 16 de xaneiro, na conta que a AGASP ten aberta na entidade Caixanova co nº 2080-0031-30-0040019194 a cantidade de 250 euros, facendo constar o nome, apelidos e DNI do alumno solicitante, requisito este que resulta imprescindible.
6. Prazas: sen límite, para facilitar a todos os interesados que non participasen nas anteriores edicións deste curso, a posibilidade de acadar esta dispensa por última vez.
7. Solicitudes:
-Todos os que desexen preinscribirse neste curso deberán remitir, debidamente cuberta, a solicitude que figura no anexo, á que xuntarán a copia da titulación descrita no punto 4.
-O prazo para a remisión de instancias rematará o día 14 de xaneiro de 2009.
-As solicitudes deberán enviarse á Academia Galega de Seguridade Pública, avenida da Cultura, s/n, 36680 A Estrada, vía fax (886-206122), por correo ou por calquera outro medio dos que a Lei 30/1992, do 26 de novembro, de réxime xurídico das administracións públicas e do procedemento administrativo común, permite facelo.
8. Contido e duración: o curso desenvolverase na modalidade de formación á distancia, pero os alumnos deberán comparecer na AGASP a determinadas sesións presenciais, para información previa de cada módulo ou desenvolvemento de probas parciais ou finais dos módulos.
O curso, cunha carga lectiva total de 500 horas, comprende os seguintes módulos:
-Módulo I: actualización normativa (40 horas).
-Módulo II: operativa policial (40 horas).
-Módulo III: deontoloxía policial (20 horas).
-Módulo IV: cálculo e lóxica matemática (80 horas).
-Módulo V: ciencias naturais (80 horas).
-Módulo VI: lingua, ortografía e literatura castelá (80 horas).
-Módulo VII: historia e sociedade contemporánea (80 horas).
-Módulo VIII: literatura galega, idioma galego e linguaxe administrativa (80 horas).
Para o desenvolvemento do curso facilitaráselles aos alumnos o material necesario, así como traballos ou tests de avaliación para remitir á AGASP ou entregar periodicamente.
9. Datas: o curso comezará o día 19 de xaneiro e rematará o dia 11 de maio. O exame final, para aqueles que non tivesen superadas as probas parciais, terá lugar o día 18 de maio.
10. Desenvolvemento do curso: os alumnos da Academia Galega de Seguridade Pública, durante o seu período de permanencia no curso, rexeranse polo regulamento de réxime interior desta.
11. Certificado: ao remate do curso entregaráselles un diploma a aqueles alumnos que acrediten telo superado.
Este certificado habilitará para a dispensa dun grao na titulación (bacharel), só para os efectos do disposto tanto na disposición adicional segunda como na transitoria primeira, punto segundo, da Lei 4/2007, do 20 de abril, de coordinación de policías locais, e tamén nas disposicións transitorias terceira e cuarta do Decreto 243/2008, do 16 de outubro, de desenvolvemento da Lei 4/2007. Non poderá constituír mérito para o baremo de cara á promoción profesional.
12. Cursos semellantes desenvolvidos con anterioridade: os cursos de dispensa de grao semellantes a este, ou outra actividade formativa que se puidese homologar con el, desenvolvidos pola Academia con anterioridade á entrada en vigor da Lei 4/2007, do 20 de abril, de coordinación de policías locais, carecen de validez a todos os efectos.
13. Modificacións: a Academia Galega de Seguridade Pública poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 22 de decembro de 2008.
P.A. (Decreto 23/1993, do 11 febreiro)
Montserrat Bolívar Chinchilla
Secretaria xeral da Academia Galega
de Seguridade Pública
Ver referencia pdf "25200D009P096.PDF"